Vammaispalvelujen työvalmennuskeskus tuo iloa, elämää ja puhtautta toimistotaloon

Hyvinvointialueen vammaispalvelut järjestää työtoimintaa työikäisille vammaisille henkilöille. Etelä-Karjalan hyvinvointialueen (Ekhva) työvalmennuskeskus Kaisla muutti vuoden alussa Lappeenrannan keskustasta toimistotalo Ruorin taakse Kahilanniemeen. Muutto oli työntekijöiden ja asiakkaiden yhteinen projekti – uuteen paikkaan käytiin etukäteen tutustumassa ja tavarat pakattiin yhdessä. Uudessa toimipisteessä on monia hyviä puolia, sillä ympäristö tarjoaa kauniiden järvimaisemien lisäksi myös monipuolisempia työtehtäviä ulkoaluetiimille, lumitöineen ja pihan kunnossapitotehtävineen.

Asiakkaat kehuvat päiviä työvalmennuskeskuksessa yhdestä suusta:

− Täällä on kivaa ja mukavaa olla töissä. Maisemat ovat hyvät!

Aikaisempaan verrattuna toimistotalo tarjoaa enemmän puhtaanapidon tehtäviä, sillä siivoustiimi huolehtii toimistotalo Ruorin tornin toimistojen ja wc-tilojen puhtaanapidosta. Ohjaaja Tytti Pohjamo kertoo, että vastaanotto toimistotalo Ruorissa on ollut ystävällinen ja joustava - hyvässä yhteistyössä on saatu työtoiminnan viikkosiivous aikatauluineen toimimaan hyvin.

− Meidän siivoustiimimme on toimistokäytävillä otettu lämpimästi vastaan, vaikka tuomme sinne uudenlaista ääntä, iloa ja elämää. Siivoamme kuudessa eri kerroksessa eli työtä on entiseen verrattuna enemmän.

Työn lisääntyminen on vain positiivista. Asiakkaat ovat työvalmennuskeskuksessa pitkäaikaisia, jo kokeneita siivoustiimiläisiä. Asiakkaita tulee työtoimintaan ajoittain myös lisää, muun muassa koulusta valmistumisen jälkeen, oman toiminnan sisältä sekä yksityisiltä palveluntuottajilta.

Keittiötiimin ohjaaja Katri Tepponen kertoo työtoiminnasta:

Meidän violetti tiimimme on yhtä suurta perhettä. Harjoittelemme yhdessä sosiaalisia taitoja ja työelämätaitoja. Viikko-ohjelma ja päiväkohtainen suunnitelma löytyy seinältä, josta jokainen näkee mitä kukakin tekee työtoiminnassa sinä päivänä.

Katri Tepponen

Keittiötiimi toimii toimistorakennuksen takana entisen henkilöstöravintola Potkurin tiloissa. Tiimiläiset valmistavat aamukahvia ja lounasta työvalmennuskeskuksen ja toimintakeskus Valtsun väelle.

Hyvinvointialueen omien keittiö- ja puhtaanapitotöiden lisäksi työvalmennuskeskuksesta käydään asiakkaiden kanssa hyllytystöissä Iso-Kristiinassa sekä kauppatorin laidalla sijaitsevissa kaupoissa.

− Hyllytystyöt on pitkäaikaista yhteistyötä kauppojen kanssa ja niissä on otettu meidän asiakkaamme erittäin hyvin vastaan, kiittelee Katri Tepponen.

Mimmi on vakinaistettu toimimaan vertaisohjaajana

Mimmi on arvokas vertaisohjaaja vammaispalveluissa, jossa hän oli määräaikaisena seitsemän vuoden ajan ennen vakinaista työpaikkaansa. Mimmin työtehtäviin kuuluu asiakkaiden ohjaaminen siivous- ja keittiötöissä sekä hyllyttämistyössä kaupoissa. Lisäksi hän on auttanut asiakkaita liikkumaan itsenäisesti bussilla – tarkistaen aikataulut ja oikeat bussilinjat.

− Vaikeinta tässä on se, että työn ja vapaa-ajan asiat menevät sekaisin, koska jos olemme vapaa-ajalla vaikkapa keilaamassa, niin silloinkin asiakkaat tukeutuvat minuun.

Aina Mimmikään ei ole töissä – jos ei Kaislan violetti paita ole päällä, niin silloin on vapaa-aika.

Lisätietoja:

Hanna Lange, toimintayksikön esihenkilö, puh. 040 651 1841, hanna.lange@ekhva.fi

Tytti Pohjamo, ohjaaja, puh. 040 514 0822, tytti.pohjamo@ekhva.fi

Katri Tepponen, ohjaaja, puh. 040 651 1526, katri.tepponen@ekhva.fi

Voit seurata työ- ja päivätoiminnan iloista elämää vammaispalveluiden Facebookissa ja Instagramissa @ekhva.vammaispalvelut